葉宣義家壽祉堂
作者：周紫芝
朝代：宋

paragraphs: 吉人爲善天所彰，效有遲速理則常。
葉侯天驥少未驤，讀書過眼下十行。
易如翻水成文章，學既日富名日昌。
謂取富貴如探囊，當時餘子皆擅場，呼不成盧空繞牀。
直氣勇决何可當，買田築室龍池陽。
夜光穿屋萬丈長，人言家有明珠雙。
青衫歸侍讌几傍，仿彿月中丹桂香。
要看玉樹爭芬芳，擊鮮不羨游諸郎。
大裘執玉郊圓蒼，厖恩厚澤均四方。
翁年九十鬢不霜，錫以命服閭里光。
門前賀客俱奔忙，手持牛酒填康莊。
遂摘天語名公堂，不須靈壽扶徜徉。
高文戞玉鳴琳瑯，省郎言語如君房。
天公報德殊未央，傳家奕葉壽且康。
王母晝着雲錦裳，麻姑行酒傾瓊漿。
壺中日永醉玉觴，赤松黄石相扶將。